Fat Gut'z Saloon @ Central Festival East Ville ร้านจะอยู่หน้าทางเข้าห้างฝั่งขวามือ ร้านตกแต่งด้วยโทนสีไม้เข้มอมดำ สไตล์บาร์อเมริกัน มีทั้งส่วนของ indoor และ outdoor เป็นร้านอาหารแนวฟิวชั่น ยิ่งถ้ามาร้านช่วงเย็นๆดึกๆหน่อย บรรยากาศจะชิวมาก เหมาะกับการสังสรรค์ มีดนตรีสดทุกวันช่วง 19:30 และในแต่ละวันวงดนตรีจะไม่ซ้ำกันค่ะ 7 วัน 7 วงเลย นักร้องที่นี่ร้องเพราะฟังเพลินๆเลยทีเดียว

Open
จ - ศ 10:30 - 1:00
ส - อา 10:00 - 1:00

Tel. 099-1613951

ที่จอดรถ สามารถจอดลานจอดด้านหน้าห้างได้ค่ะ มีพื้นที่บริการสำหรับร้านอาหาร หากเต็มก็จอดในห้างปกติแต่อาจจะหาที่จอดยากหน่อยและเดินไกลค่ะ

เราไปทานที่ร้านนี้สองรอบ แต่จะมารีวิวพร้อมกันในรีวิวเดียวเลยค่ะ เมนูอาจจะเยอะหน่อยนึง


### เครื่องดื่ม ###

--- MockTail ---

Virgin Honey Bee (165฿++) มีส่วนผสมของน้ำเสาวรส , น้ำผึ้ง, น้ำมะนาว, น้ำสับปะรด, โซดา มีเสาวรสสดผ่าครึ่ง on top รสชาติเปรี้ยวอมหวานเล็กน้อย ซ่าๆ ทานแล้วสดชื่นดีค่ะ ใครชอบรสเปรี้ยวหรือชอบเสาวรสอยู่แล้วน่าจะถูกใจ

Bubble Punch (165฿++) มีส่วนผสมของ Bubble Gum Syrup ยี่ห้อ Monin, Lemon Juice, Apple Juice, Ginger ale สีน้ำจะใสๆ ก้นแก้วจะเป็นสีชมพูอ่อนๆ แต่ในรูปสีออกจะอมส้มเพี้ยนไปหน่อยนึง มีรสหวานอมเปรี้ยวเล็กน้อย

--- CockTail ---

Ma Loey Toey (280฿++) มีส่วนผสมของ Smirnoff Vodka, Midori, grapefruit juice, homemade pandan syrup, fresh lime, pasteurized egg white, grapfruit bitters and frozen pomelo fleeks. รสออกเปรี้ยวหวานและมีกลิ่นหอมของ midori

Colonial Ice Tea (270฿++) มีส่วนผสมของ Pampero Blanco Rum, passion fruit, mango, Falernum, Earl Grey Tea.

Pimp's Cup (270฿++) มีส่วนผสมของ Hennessy VS, aromatic wine, peach liqueur, ginger ale, orange bitter, fresh thyme, Fresh Orange and Cucumber. 


### Food ###

Original Hot Buffalo Wings (180฿++) ปีกไก่ซอสเผ็ด จำนวน 6 ชิ้น เสิร์ฟพร้อม บลูชีสดิป และสลัดสติ้ค (carrot+celery) เมนูนี้มาทานสองครั้งเลย แนะนำให้ทานตอนร้อนๆเพื่อรสชาติที่อร่อยกว่า ปีกไก่รสชาติเข้มข้นมีทั้งรสหวานของน้ำผึ้งรสเค็มและเผ็ดเล็กน้อย ทานเล่นเพลินๆดีค่ะ แต่ส่วนตัวไม่ค่อยชอบบลูชีสเท่าไหร่ รสไม่ถูกปาก ทานแต่ปีกไก่อย่างเดียวก็อร่อยดีค่ะ

Grill Honey Glazed Salmon (380฿++) จานนี้ recommend เลยค่ะ ทานครั้งแรกติดใจมาก รอบสองไม่พลาดที่จะต้องสั่ง สลัดผักที่มีผักหลากหลาย ผักเขียวไฮโดรโปนิค เห็ดหอมสด เห็ดกระดุม แครอทหั่นแท่ง เซลารีหั่นแท่ง มะเขือเทศ เม็ดมะม่วงหิมพานต์ ทีเด็ดอยู่ที่น้ำสลัดค่ะ house asian dressing (ซอสเทริยากิสูตรของทางร้านผสมกับน้ำจิ้มไก่ และบีบเลมอนเพื่อตัดรสหวานของซอส และเพิ่มกลิ่นหอมของเลมอน) รสชาติอร่อยชื่นใจมาก รสเปรี้ยวๆหวานๆ ถูกใจคนชอบสลัดเลยค่ะ แซลมอนย่างก็ชิ้นใหญ่ รอบแรกว่าชิ้นใหญ่แล้ว รอบสองใหญ่กว่าอีกค่ะ (ในเมนูมีเขียนว่ามีอโวคาโดด้วย แต่ตอนนี้ไม่มีแล้ว เมนูยังไม่ได้แก้ไขใหม่ค่ะ)

Salmon Crudo (450฿++) แซลมอนยำ เมนูนี้จะนำน้ำยำมาราดเลย แซลมอนสไลด์ชิ้นบางๆมีหอมเจียวทอดโรยด้านบน คนชอบหอมเจียวทอดคงถูกใจ ใส่มาเยอะเลยหอมดีค่ะ ส่วนน้ำยำรสชาติไม่เผ็ดมาก รอบสองที่มาทานเราขอแยกน้ำยำราดค่ะ เผื่อใครจะราดเยอะน้อยต่างกัน

Serious Ribs 1 Person (340฿++) ซี่โครงย่าง bbq เสิร์ฟคู่เฟรนชฟรายส์ (เมนูนี้อาจจะต่างกับในเมนูหน่อยค่ะ ไม่มีขนมปังกระเทียมมา ช่วงนี้เห็นว่าทางร้านมีปรับเปลี่ยนหน้าตาอาหารจากเดิมบ้าง เมนูใหม่ยังทำไม่เสร็จค่ะ) ส่วนรสชาติจานนี้เข้มข้นใช้ได้ แต่เนื้อหมูยังไม่นุ่มมากเท่าไหร่ ถ้านุ่มละลายกว่านี้จะโอเลย

From Russia With Love (280฿++) เฟตตูชินีครีมชีส เห็ด และไก่ จานนี้หน้าตาดูซีดๆ แต่รสชาติดีเลยค่ะ เส้นกำลังดีไม่แข็งหรือนิ่มไป เนื้ออกไก่นุ่มใช้ได้ ตัวครีมชีสรสชาติเข้มข้นหอมดีค่ะ ไม่เลี่ยนนะ ปริมาณเยอะดีค่ะ

Spa Ong (210฿++) สปาเกตตี้น้ำพริกอ่อง เมนูนี้เป็นไก่สับ และ on top ด้วยแคปหมูและชีส รอบแรกที่มาทาน รสชาติเผ็ดถูกใจเลยค่ะ ผัดมาแห้งๆกำลังดี แต่รอบ2รสชาติเผ็ดน้อยกว่าเดิมหน่อยนึงมีรสหวานเล็กน้อย

The Bucket (260฿++) for 1 person ปลาดอรี่ชุบแป้งทอด เสิร์ฟคู่ เฟรนช์ฟรายส์ ทอดกรอบไม่อมน้ำมันทั้งคู่ ทานคู่กับ tar tar sauce 

The Bucket Of Cod (290฿++) for 1 person จะแพงกว่าปลาดอรี่ 30฿ แนะนำทานปลาคอดคุ้มค่าและอร่อยกว่า ปลาคอดชุบแป้งทอด ทอดมากรอบนอกนุ่มในไม่อมน้ำมัน อันนี้จะเนื้อแน่นกว่าตัวปลาดอลี่ค่ะ ทานคู่กับ tar tar sauce และหอมดอง มีเลมอนฝานมาซีกนึงให้บีบเพิ่มรสชาติค่ะ

Ka-Nar-Pla-Kem (220฿++) ข้าวผัดคะน้าปลาเค็มโปะด้วยไข่ดาว ปลาเค็มที่ใช้จะเป็นปลาอินทรีย์ ส่วนตัวแล้วเป็นคนไม่ชอบทานปลาเค็มเลย ไม่ชอบทั้งรสชาติและกลิ่น แต่ที่นี่ทำมาไม่มีกลิ่นฉุนให้รำคาญจมูกเลย และรสไม่ได้เค็มแบบทั่วไป รสเค็มไม่มากกำลังอร่อย ถูกใจเลยค่ะ ถึงหน้าตาดูแสนจะธรรมดา แต่รสชาติดีกว่าที่คิดไว้ ถ้าเป็นปกติคงไม่สั่ง แต่น้องสั่งมาเลยลองชิมติดใจ มารอบสองก็ไม่พลาดที่จะสั่งค่ะ ปริมาณข้าวเยอะมาก ทานหลายคนแบ่งๆกันไป

Bamee Pork Chop (320฿++) บะหมี่สเต๊กหมูพอร์คชอป ในเมนูจะเป็นชิ้น แต่ตอนเสิร์ฟหั่นชิ้นเล็กมาค่ะ สะดวกต่อการทาน เนื้อหมูนุ่มใช้ได้ ทานคู่กับเส้นบะหมี่และหมี่เหลืองกรอบ มีซอสราดที่มีส่วนผสมของน้ำมันหอยและน้ำมันงา รสชาติออกเค็มหน่อยค่ะ และมีน้ำซุปรสจางๆมาให้ตัดรส จานนี้ปริมาณค่อนข้างเยอะเลย


### Dessert ###

Signature Fudge Chocolate Cake (220฿++) เมนูของหวานที่นี่ มีตัวเลือก3อย่างเท่านั้น เลยสั่งเมนูที่มีรูปภาพมาลองค่ะ รสชาติยังเฉยๆไม่โดนใจเท่าไหร่ เนื้อเค้กแน่นมากและแห้ง มีไอศกรีมชอคโกแลตด้านล่าง รสชาติทั่วไป  อนาคตเห็นว่าจะมีเมนูของหวานมากกว่านี้ 


*** ร้านบรรยากาศชิวๆ ช่วงกลางวันเหมาะแก่การมาทานข้าวกับครอบครัว ช่วงดึกเหมาะแก่การมา hangout กับเพื่อนๆค่ะ เมนูอาหารมีหลากหลายและรสชาติอร่อยดี ส่วนเครื่องดื่มมีทั้งแบบมีแอลกอฮอล์และไม่มีแอลกอฮอล์ โดยเฉพาะ mocktail มีให้เลือกเยอะเลยค่ะ ที่นี่ทำเครื่องดื่มออกมารสชาติดีทีเดียว ***


                          -----------------------


*** รีวิวนี้เป็นความเห็นส่วนตัว คนเราลิ้นต่างกัน ความชอบต่างกัน มุมมองต่างกัน ช่วงเวลาที่ไปทานคนละช่วงกัน บางวันอาจจะดีบางวันอาจจะไม่ดี บางทีร้านพึ่งเปิดยังไม่เข้าที่เข้าทาง รึบางทีเชฟคนละคน มือไม่นิ่ง บางคนไปทานและอร่อยมาก บางคนไปทานกลับเฉยๆ อย่าเอารีวิวของคนๆนึงมาตัดสินทั้งหมด ควรลองด้วยตัวเอง รีวิวเป็นแค่การบอกคร่าวๆเป็นไกด์ไลน์เท่านั้น ***

*** รีวิวทุกรีวิว ไปทานด้วยตัวเองจริง เรทที่ให้ 3 ดาว มาตรฐานส่วนตัวคือใช้ได้ไม่ได้แย่โอเคฝากท้องได้ ถ้าร้านไหนให้1-2 คือเราบอกจุดแก้ไขในร้านที่มีปัญหาเพื่อให้ทางร้านปรับปรุงให้ดีกว่าเดิม ไม่ได้โจมตีร้านแต่อย่างใด ถ้าอาหารรสชาติไม่โอเค บริการไม่โอเค หรือไม่สะอาด จะให้มารีวิวตรงกันข้ามคงไม่ใช่ ***

*** รีวิวนี้รวมไปถึงเมนูที่ลง เป็นราคาที่กิน ณ วันที่ไปทานหรือในช่วงที่ไปทาน ราคาอาจจะมีการเปลี่ยนแปลงในอนาคต รบกวนคนอ่านรีวิวทุกท่านไปทานอาหารร้านไหนก็ตาม กรุณาอ่านราคาจากเมนูในร้านวันที่ไป จะได้ไม่มีปัญหาเรื่องราคาหรือเมนูภายหลังค่ะ เพราะราคาอาหารถ้ามีการปรับราคาขึ้นหรือลง มันเป็นเรื่องปกติของร้านอาหาร อย่าวัดว่ามาทานปีนี้และจะต้องราคาเดียวกับเมนูหรือรีวิวที่ลงก่อนหน้าซึ่งมันอาจจะครึ่งปี 1ปี หรือหลายปี รบกวนอ่านรีวิวอย่างมีสติค่ะ ทางที่ดีโทรสอบถามรายละเอียดทางร้านจะดีกว่า ***

     
                             

